Worthington vill fá slöngulokka í næstu Clash of the Titans 5. nóvember 2010 15:07 Kvikmyndaleikarinn Sam Worthington vonar að framhaldið af Clash of the Titans , muni „ leiðrétta mistökin “ sem gerð voru í fyrstu myndinni . Hinn ástralski Worthington , sem einnig hefur leikið í stórmyndunum Terminator og Avatar , lék Perseus í fyrstu Clash of the Titans . Gagnrýnendur hökkuðu myndina í spað , en áhorfendur voru á öðru máli og flykktust í bíó til að sjá verkið . Ásamt Worthington léku Liam Neeson og Gemma Arterton í myndinni m.a . Worthington áætlar að taka persónu sína öðrum tökum í framhaldsmyndinni , bæta leik sinn og fá sér nýja klippingu . Í samtali við Total film segir leikarinn : „ Myndinni var slátrað af gagnrýnendum , en þénaði þrátt fyrir það hálfan milljarð Bandaríkjadala í miðasölunni . Nú þegar við fáum að gera framhaldsmynd getum við lagfært það sem aflaga fór í þeirri fyrri , “ segir Worthington og bætir við : „ Ég vil breyta Perseusi . Til að byrja með vil ég ekki raka allt fjárans hárið af mér . Í þetta sinn ætla ég að vera með slöngulokka . “ Gemma Arterton hefur líka tjáð sig um myndina , og sagt að hún hlakki til að þróa persónu sína Io , og vonar að hún geti átt meiri samskipti við Liam Neeson og Ralph Fiennes . Hún sagði : „ Það er alltaf áhugavert þegar þú hefur gert eitthvað , að koma að því aftur því þá hefurðu annarskonar aðkomu . Þú manst hvernig þetta var í fyrsta skipti , og getur þróað út frá því . Það verður áhugavert . Mér fannst mjög gaman að vinna með leikurunum og vonandi get ég unnið með Ralph og Liam í þessari mynd , því ég fékk ekki tækifæri til þess síðast . “